Opposisjonen etterlyser lukten av asfalt
- Veibevilgningene kan ha økt med 50 prosent, men antallet kilometer vei har ikke økt med 50 prosent. Synes samferdselsministeren det lukter asfalt over hele landet? spurte Høyres samferdselspolitiske talskvinne Ingjerd Schou i Stortingets spørretime onsdag. Samferdselsminister Magnhild Meltveit Kleppa (Sp) lovet penger til en rekke nye veiprosjekter og slo fast at det aldri har vært bevilget mer til samferdsel enn under den sittende regjeringen. - Folk flest har ikke kjent denne lukten av asfalt som tidligere samferdselsminister Navarsete lovet. Faktum er at bare en av ti vedlikeholdskroner i statsbudsjettet går til asfalt i 2012. Resten går til administrasjon og vedlikehold, sa Schou. Fremskrittspartiets Bård Hoksrud pekte påat investeringene til nye veiprosjekter må bevilges uavhengig av de årlige statsbudsjettene og tok også til orde for en større grad av prosjektorganisering. Hoksruds partifelle Arne Sortevik fulgte opp og viste til at fylkesveistandarder her til lands etter hans mening er under enhver kritikk. - Et eget program for oppfølging av fylkesveiene er blant forslagene fra transportetatene til ny nasjonal transportplan, sa Kleppa, som la til at regjeringen er beredt til å vurdere alternative organiseringsformer for samferdselsinvesteringer.
Opposisjonen på Stortinget merker seg at regjeringen bruker mer penger på samferdselstiltak, men mener det ikke blir mer vei av den grunn.